Die vermenigvuldiging van een getal met ŉ ander beteken dat die eerste getal soveel keer by homself getel word soos wat aangedui word deur die tweede getal. As 3 byvoorbeeld met 4 vermenigvuldig word, word dit as 3 x 4 geskryf. Dit beteken dat die getal 3 vier keer by homself getel word (3+3+3+3). Die antwoord is 12. Vermenigvuldiging is om dieselfde getal die genoemde aantal kere bymekaar te tel, of ’n bepaalde aantal male groter te maak deur ’n bewerking. Dit is makliker om vermenigvuldiging in plaas van optelling te gebruik, veral wanneer daar met groot getalle gewerk word, bv. 10 x 30 = 300. Dit is makliker en vinniger om dit te skryf as om die getal 10 dertig keer op te tel. Deling is ŉ rekenkundige en algebraïese bewerking waarby bepaal word hoeveel keer een hoeveelheid in 'n ander hoeveelheid begrepe is. Die woord ‘deling’ beteken om ŉ geheel in gelyke dele te skei. Wanneer die getal 10 byvoorbeeld deur 2 gedeel word, is die antwoord 5. Dit is ŉ deling. As 10 appels in 2 gelyke dele verdeel word, is daar 5 appels in elke deel.